31984D0247
L 125/58
JURNALUL OFÍCIAL AL UNIUNII EUROPENE
DECIZIA COMISIEI
din 27 aprilie 1984
de stabilire a criteriilor de recunoaștere a organizațiilor și asociațiilor de crescători care țin sau creează registre genealogice pentru bovinele reproducătoare de rasă pură
(84/247/CEE)
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Directiva 77/504/CEE a Consiliului din 25 iulie 1977 privind animalele de reproducție de rasă pură din specia bovine (1), astfel cum a fost modificată ultima dată prin Actul de aderare al Greciei, în special articolul 6 alineatul (1) a doua și a treia liniuță,
întrucât, în temeiul articolului 6 alineatul (1) a doua și a treia liniuță din Directiva 77/504/CEE, Comisiei îi revine, în conformitate cu procedura prevăzută la articolul 8 din directiva menționată anterior, sarcina de a stabili criteriile de recunoaștere a organizațiilor și asociațiilor de crescători, precum și a criteriilor de creare a registrelor genealogice;
întrucât, în toate statele membre, cu excepția, actualmente, a Greciei, registrele genealogice sunt ținute sau create de organizațiile și asociațiile de crescători; întrucât, prin urmare, este important să se stabilească criteriile de recunoaștere a organizațiilor și asociațiilor de crescători care țin sau creează registre genealogice;
întrucât cererea de recunoaștere oficială trebuie să fie prezentată de către o organizație sau asociație de crescători autorităților competente din statul membru pe teritoriul căruia își are sediul social;
întrucât atunci când o asociație sau o organizație de crescători îndeplinește anumite criterii și și-a definit obiectivele, aceasta trebuie să obțină recunoașterea oficială de către autoritățile statului membru cărora le-a adresat cererea;
întrucât măsurile prevăzute de prezenta decizie sunt în conformitate cu avizul Comitetului zootehnic permanent,
ADOPTĂ PREZENTA DECIZIE:
Articolul 1
Pentru a fi recunoscute oficial, organizațiile sau asociațiile de crescători care țin sau creează registre genealogice trebuie să-și prezinte cererea autorităților din statul membru pe teritoriul căruia își au sediul social.
Articolul 2
Autoritățile statului membru în cauză trebuie să acorde recunoașterea oficială oricărei organizații sau asociații de crescători care ține sau creează registre genealogice, în cazul în care aceasta îndeplinește condițiile prevăzute la anexă.
Cu toate acestea, într-un stat membru unde există, pentru o rasă, una sau mai multe organizații sau asociații recunoscute oficial, autoritățile statului membru în cauză pot să nu recunoască o nouă organizație sau asociație de crescători, în cazul în care aceasta pune în pericol conservarea rasei sau compromite programul zootehnic al unei organizații sau asociații existente. În acest ultim caz, statele membre informează Comisia cu privire la autorizațiile eliberate, precum și la refuzurile de autorizare.
Articolul 3
Autoritățile din statul membru în cauză retrag recunoașterea oficială unei organizații sau asociații de crescători care ține registre genealogice, în cazul în care aceasta din urmă nu mai îndeplinește în mod constant condițiile prevăzute în anexă.
Articolul 4
Prezenta decizie se adresează statelor membre.
Adoptată la Bruxelles, 27 aprilie 1984.